ໃນຕອນຄ່ຳຂອງວັນທີ 3 ຕຸລານີ້ ສະຖານທູດເຢຍລະມັນ ປະຈຳລາວ ໄດ້ຈັດງານລ້ຽງສະເຫຼີມສະຫຼອງວັນຊາດເຢຍລະມັນ ຄົບຮອບ 26 ປີ (3/10/1990-3/10/2016) ຢູ່ນະຄອນຫຼວງວຽງຈັນ ໂດຍມີທ່ານ ສົມມາດ ພົນເສນາ ລັດຖະມົນຕີກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ ບັນດາຮອງລັດຖະມົນຕີ ທູຕານຸທູດ ແລະ ອົງການຈັດຕັ້ງສາກົນ ພ້ອມແຂກຖືກເຊີນ ເຂົ້າຮ່ວມ.
ໃນໂອກາດດັ່ງກ່າວ ທ່ານ Michael Rrau ເອກອັກຄະລັດຖະທູດວິສາມັນຜູ້ມີອຳນາດເຕັມ ແຫ່ງ ສາທາລະນະລັດ ສະຫະພັນເຢຍລະມັນ ປະຈຳລາວ ກ່າວວ່າ: ການຈັດງານສະເຫຼີມສະຫຼອງໃນຄັ້ງນີ້ ເປັນການລະນຶກເຖິງຜົນສຳເລັດອັນໃຫຍ່ຫຼວງ ທີ່ມີຄວາມໝາຍຄວາມສຳຄັນໃນປະຫວັດສາດຂອງເຢຍລະມັນ ແລະ ເປັນນິມິດໝາຍທີ່ດີ ໃຫ້ແກ່ການສ້າງສາພັດທະນາປະເທດຊາດ ໃຫ້ຈະເລີນຮຸ່ງເຮືອງກ້າວໜ້າໃນອະນາຄົດ ທັງເປັນການເສີມຂະຫຍາຍສາຍພົວພັນການທູດ ລະຫວ່າງສອງປະເທດ ລາວ-ເຢຍລະມັນ ໃຫ້ແໜ້ນແຟ້ນຍິ່ງໆຂຶ້ນ.